Foto’s: Talle ruk op oor Shell se planne by WildekusOmgewingsbetogers by die Muizenberg-strand in Kaapstad. (Foto: RODGER BOSCH / AFP) Honderde omgewingsbetogers het Sondag op strande in onder meer Kaapstad en Gqeberha (Port Elizabeth) bymekaargekom om te betoog teen die energiereus Shell se beplande olie- en gasontginning aan die Oos-Kaapse Wildekus. Die aktiviste hou vol Shell se beplande seismiese opnames hou ŉ gevaar vir die seelewe in. Die gasreus gaan nou voort om seismiese opnames uit te voer op soek na gas en olie op die seebodem. Dié opnames sal vir vyf maande uitgevoer word waartydens herhaaldelike skokgolwe op die seebodem afgevuur sal word. Ekoloë sê die opnames kan diere se gedrag, voeding, voortplanting en migrasiepatrone versteur, met baie seediere soos walvisse wat baie op hul gehoorsintuig staatmaak. ŉ Dringende interdik van vier omgewing- en menseregte-organisasies teen Shell om te verhoed dat hy met die seismiese opnames voortgaan, is egter Vrydag van die hand gewys. Shell het aangevoer sy planne is wettig en dat omvattende omgewingstudies gedoen is voordat die projek van stapel gestuur is. Maroela Media het vroeër berig die saak is Woensdag in die hooggeregshof in Makhanda (Grahamstad) aangehoor. Shell sou reeds op dié dag met sy opnames op die seebodem begin het. Volgens Happy Khambule, senior klimaat- en energieveldtogbestuurder by Greenpeace Africa, het die hof geweier om die interdik toe te staan omdat “onherstelbare skade aan mariene spesies” nie bewys kan word nie. ŉ Woordvoerder van Shell het verlede maand aan AFP gesê dié maatskappy doen alles moontlik om die impak van sy planne op visse, seesoogdiere en ander natuurlewe te voorkom of te beperk. Omgewingsbetogers by die Muizenberg-strand in Kaapstad. (Foto: RODGER BOSCH / AFP) Omgewingsbetogers by die Muizenberg-strand in Kaapstad. (Foto: RODGER BOSCH / AFP) ‘n Omgewingsbetoger by die Muizenberg-strand in Kaapstad. (Foto: RODGER BOSCH / AFP)